Enn er tvísýnt með þátttöku Alexanders Peterson í seinni leik Íslands og Portúgals í undankeppni EM í karla sem verður á sunnudag. Minnstu munaði að liðsmenn Íslands næðu ekki að skila sér til landsins frá Portúgal í gærkvöld en flugvél Icelandair þurfti að bíða eftir hópnum í Amsterdam.
Íslenska karlalandsliðið í handbolta tapaði með tveggja marka mun í fyrri leik sínum við Portúgal í Portó á miðvikudag í riðlakeppninni í undankeppni EM en langt ferðalag hópsins í gær gekk ekki áfallalaust fyrir sig.
Alexander Peterson fór meiddur af velli snemma í leiknum við Portúgal í Portó en Guðmundur segir óvíst hvort hann taki þátt á sunnudag.
Alexander var sleginn harkalega í gólfið þegar hann meiddist og Guðmundur segir það sérstaklega vont að missa leikmenn í meiðsli eftir slíkt brot.
Leikur Íslands og Portúgal verður á Ásvöllum klukkan fjögur á sunnudag en beint sjónvarpsútsending hefst á RÚV klukkan 15:30.
Og heimsmeistaramót karla í handbolta hefst í Eygptalandi eftir fimm daga. Leikmannasamtök evrópskra handknattleiksmanna hafa formlega óskað eftir því við forseta Alþjóðahandknattleikssambandsins, IHF, að Egyptar hætti við þau áform að hlaupa áhorfendum á leiki mótsins. Selt verður í allt af fimmtung þeirra sæta sem verða í boði og þannig geta allt að 1500 áhorfendur verið á leikjum Íslands þrátt fyrir að leikmenn og starfsfólk þurfi að vera í sóttkví á meðan móti stendur. Mikkel Hansen, besti leikmaður Dana og Guðmundur Guðmundsson landsliðsþjálfari eru á meðal þeirra sem hafa harðlega gagnrýnt áform mótshaldara og þá hafa nokkrir leikmenn hjá liðum á borð við Svíþjóð og Þýskaland ákveðið að gefa ekki kost á sér vegna sóttvarnarmála.
Óvíst er hvort Alexander Peterson nái að jafna sig fyrir seinni leik Íslands og Portúgals í undankeppni EM karla í handbolta sem verður á sunnudag. Landsliðsþjálfari segir ömurlegt að sjá leikmann meiðast eftir fólskubrot. 